《谒睢阳庙》
清代·王摅

禄山陷两京，唐室势如沸。玄元庙一哭，义声震天地。

誓死守孤城，非云事必济。自覆潼关师，乘舆久奔避。

贼议图江淮，凭兹一旅制。不然鼓而南，谁断其右臂？

惜乎四百战，食尽终颠踬。城陷逾三日，援师镐始至。

杀贼虽无成，藉以卫神器。从此朔方兵，收京功乃遂。

赫赫精忠祠，允宜祀百世。黄巾遍郊坰，明季遭倾毁。

吕侯还旧观，匪曰穷奇丽。偶客梁宋间，抠衣拜阶戺。

冕旒坐中央，左右南雷侍。动我忠义心，一消疲苶气。

剔藓读残碑，岘山同堕泪。

作者简介：（1634—1697）清江苏太仓人，字虹友。王时敏子。与兄王揆、王撰、王抃结课赋诗。又与黄与坚等称娄东十子。所作风格与吴梅村为近。有《芦中集》。